ซีเอ็ม ทุ่ม 80 ล้าน จัดกิจกรรมกลางเมือง
ซีเอ็ม ไม่กลัวการเมือง ทุ่ม 80 ล้าน ผุดพื้นที่จัดกิจกรรมกลางเมือง &#8220;ราชประสงค์ เออเบิ้น สเปซ&#8221; หวังรายได้ 120 ล้าน
17 ก.พ. 2553

ซีเอ็ม ไม่กลัวการเมือง ทุ่ม 80 ล้าน ผุดพื้นที่จัดกิจกรรมกลางเมือง “ราชประสงค์ เออเบิ้น สเปซ” หวังรายได้ 120 ล้าน
นายเสริมคุณ คุณาวงศ์ ประธานเจ้าหน้าที่บริหาร กลุ่มบริษัท ซีเอ็ม ออร์กาไนเซอร์ เปิดเผยว่า ปัญหาการเมืองที่เกิดขึ้นในช่วงนี้จนถึงวันที่ 26 ก.พ. เชื่อว่ารัฐบาลสามารถจัดการได้ ซึ่งขณะนี้ได้ตั้งหน่วยงานและคณะทำงานขึ้นมาดูแลโดยเฉพาะ เป็นการสร้างความเชื่อมั่นให้กับนักธุรกิจในระดับหนึ่ง
 “ไคลแมกซ์ อยู่ที่วันที่ 26 ก.พ.นี้ ซึ่งหลังจากนั้น เชื่อว่าสถานการณ์จะคลี่คลาย รัฐบาลเองพยายามจัดการปัญหาต่าง ๆ เชื่อว่าจะควบคุมได้ ที่สำคัญเชื่อว่าคนไทยจะไม่ทำร้ายประเทศชาติมากไปกว่านี้ และผู้ประท้วงมีจริยธรรมเพียงพอ” นายเสริมคุณ กล่าว
ทั้งนี้ บริษัทฯได้ตัดสินใจลงทุนในโครงการ “ราชประสงค์ เออเบิ้น สเปซ” ซึ่งจะเป็นพื้นที่จัดกิจกรรมกลางแจ้ง ใจกลางเมือง ขนาด 4.4 พันตารางเมตร อยู่ระหว่างห้างสรรพสินค้าเกษร พลาซ่าและโรงแรมอโนมา (พื้นที่ของนารายณ์ภัณฑ์เดิม) โดยใช้งบลงทุนราว 80 ล้านบาท ในระยะเวลา 30 เดือน ตั้งแต่เม.ย.53-ก.ย.55 คาดว่าจะมีรายได้ไม่ต่ำกว่า 120 ล้านบาท